ועדת הפנים ואיכות הסביבה, כנסת 18, פרוטוקול מספר 350, 2011-03-07 11:30

ציון פיניאן: בוקר טוב, היום יום ב', א' באדר ב' תשע"א.

ציון פיניאן: אני מתכבד לפתוח את ישיבת ועדת הפנים.

ציון פיניאן: הנושא שעל סדר-היום הוא הצעה לסדר סיפוח גושים 8363 ו-8364 משטחו המוניציפאלי של מושב אלישיב.

ציון פיניאן: האם ראש המועצה נמצא פה?

לארה גלייזר: לא.

לארה גלייזר: נמצאים כאן יעקב כהן מנהל האגף המוניציפאלי במועצה, ולארה גלייזר מהנדסת המועצה.

לארה גלייזר: אנחנו נציגי המועצה.

ציון פיניאן: נמצא פה נציג המינהל, ונמצאים פה נציגי המושב.

ציון פיניאן: למה ראש המועצה לא הגיע?

יעקב כהן: אנחנו לא יכולים לענות בשם ראש המועצה.

ציון פיניאן: אבל, אתם יכולים לייצג אותו בשמו.

יעקב כהן: הוא ביקש מאיתנו לייצג אותו.

יעקב כהן: הוא שלח מכתב ליושב-ראש הוועדה.

ציון פיניאן: כן, קיבלתי את המכתב.

ציון פיניאן: אני רואה בחומרה את העובדה שראש המועצה שהעניין הוא בתחום שיפוטו לא מגיע.

ציון פיניאן: מי נמצא פה מטעם מושב אלישיב?

עזריאל יפין: אני.

עזריאל יפין: עורך-הדין שלי קיבל היום בבוקר הודעה על כך שגיסתו נפטרה, והוא ביקש ממני לייצג אותם.

עזריאל יפין: אני נציג המליאה במועצה, וגם חבר מושב אלישיב.

ציון פיניאן: נמצאים פה נציגי משרד הפנים: מיכל, אייל ורחלי.

ציון פיניאן: מי מוכן להציג את הבעיה?

ציון פיניאן: בבקשה, נציג מושב אלישיב.

עזריאל יפין: שמי יפין עזריאל.

עזריאל יפין: אני ממושב אלישיב, ואני חבר במליאת המועצה האזורית עמק חפר משנת 2009.

עזריאל יפין: אבל, לפני כן, הייתי במועצה לפני למעלה מעשר שנים.

עזריאל יפין: אבל, בתקופה הזאת שבה עשו את הוועדה – בשנת 2008 – לא הייתי חבר מליאת המועצה.

עזריאל יפין: ראשית, אני ביקשתי לייצג את מושב אלישיב במקום עורך-הדין שלנו.

עזריאל יפין: אני ביקשתי לפסול את הוועדה.

עזריאל יפין: הוועדה הזאת מוזמנת על-ידי המועצה.

ציון פיניאן: איזה ועדה?

עזריאל יפין: הוועדה שדנה בעניין השטחים של מושב אלישיב.

עזריאל יפין: זאת אומרת, לגרוע את גוש 834 ממשבצת אלישיב.

עזריאל יפין: בנוסף, מהנדסת המועצה לא הציגה בפני חברי המליאה, ולא בפני חברי הוועדה שהיו נוכחים את ה- - -.

עזריאל יפין: יש לנו קושאן קנייני.

עזריאל יפין: השטחים האלה הם קושאן קנייני של מושב אלישיב.

עזריאל יפין: אנחנו קנינו בכספנו את השטחים האלה.

עזריאל יפין: ההורים שלנו נמצאים בארץ למעלה ממאה שנה, והם ראו לנגד עיניהם את החינוך.

עזריאל יפין: אנחנו אפשרנו לאנשי הישיבה להקים בית-ספר ליתומים, אפשרנו לישיבה התיכונית להקים שם בית-ספר תיכון, ישיבת "בני עקיבא", וכן את המוסד התיכוני שנקרא "בן יקיר".

עזריאל יפין: אלו ילדים יתומים שהגיעו לארץ.

עזריאל יפין: אבי במקרה עבד שם כסנדלר.

עזריאל יפין: אנחנו אפשרנו להם להקים בית-ספר שם על השטחים שלנו.

עזריאל יפין: ומה קרה מאז, אדוני יושב-ראש הוועדה?

עזריאל יפין: בשנת 2008 זימנו אותנו לוועדה.

עזריאל יפין: לא אותי, אלא את יושב-ראש הוועד שלנו זימנו לוועדה במועצה האזורית עמק חפר כשהנדון:

עזריאל יפין: גריעת שטחים ממושב כפר הרא"ה.

עזריאל יפין: שים לב איך הם מצטטים את הדברים במכתב לשר.

עזריאל יפין: הם כותבים שם: אנחנו מבקשים להוציא את הקו הכחול מכפר הרא"ה לבית חזון, וזאת כאשר הפעולה היא הפוכה – להוציא את הקו הכחול ממושב אלישיב ולא מכפר הרא"ה, כי לפי המפות שיש בידינו ולפי הקושאן, ומסרתי פה לוועדה את כל המפות, כולל הקושאן שאנחנו העברנו, ואני אעביר אותו פה גם לחברים - - -

ציון פיניאן: תתייחס בעל-פה, זה בסדר.

עזריאל יפין: אוקיי.

עזריאל יפין: אני העברתי למועצה לפני חודשיים, וראש המועצה אמר לי אצלו בחדר בנוכחות שלושה אנשים: אני, משה, לא ידעתי שיש לכם קושאן קנייני.

עזריאל יפין: אני ממש מצטער, אני הולך למשוך את זה ממשרד הפנים.

עזריאל יפין: אמרתי לו: אוקיי, בסדר.

עזריאל יפין: לאחר חודש חזר בו ראש המועצה.

עזריאל יפין: כנראה הופעלו עליו, כי הם רוצים לעשות שם "הולילנד" מס' 2.

עזריאל יפין: הם רוצים לבנות שם יחידות דיור, ותראה לפי הבקשה של מר פרייזל שהוא גר בבית חזון.

עזריאל יפין: הם מבקשים לבנות כצמודי דופן לשטחים החקלאיים שלנו, של אלישיב, שהם בתוך הקו הכחול, בתוך המשבצת של מושב אלישיב.

עזריאל יפין: ולכן, פנינו לראש המועצה והבהרנו לו.

עזריאל יפין: הנ"ל התעלם מארבע בקשות של התנגדויות.

עזריאל יפין: הוא כתב במכתבו לשר: אלישיב לא הביעה התנגדות, וזאת למרות ארבע התנגדויות של מושב אלישיב.

עזריאל יפין: ואם כולכם רוצים - שתיים של עורך-הדין, ושתיים של הכפר.

עזריאל יפין: הנ"ל פנה אל חברי המליאה, לא יידע אותם שזה קושאן קנייני, שהשטחים האלה הם שטחים שנרכשו על-ידי ההורים שלנו בשנת 1932- 1933.

עזריאל יפין: אנחנו הקמנו את המושב.

עזריאל יפין: ומה הכי גרוע מזה, אדוני היושב-ראש?

עזריאל יפין: שים לב, בשנת 34' הפקיעו לנו שטחים מהנחלות לאורך כביש 4.

עזריאל יפין: לקחו לנו מהנחלות של הבית, והשאירו אותנו בלי זכויות בנייה.

עזריאל יפין: יתרה מכך, בשנת 90' הפקיעו את הכביש עוד הפעם לארבעה נתיבים, ולקחו לנו את כל השטחים החקלאיים לאורך כביש 4 – קרוב ל-200 דונם – ועד היום אף אחד לא פיצה אותנו על זה.

עזריאל יפין: היום הם רוצים לקחת את גוש 834, ולהעביר לשכונת בית חזון.

עזריאל יפין: הם כבר מחלקים ביניהם את העוגה, וכיצד?

עזריאל יפין: יושב-ראש הוועדה הוא מנהל בית-ספר תו"ם מיסודו של הרב צבי נריה.

עזריאל יפין: זו שלוחה של הישיבה התיכונית "בני עקיבא" בבית חזון, והם חילקו ביניהם את העוגה.

עזריאל יפין: איך?

עזריאל יפין: שכונת בית חזון ייקחו את הבתים פלוס השטחים, פלוס בית-הספר של בית חזון אליהם, וכפר הרא"ה תיקח את השטח פלוס הישיבה, פלוס הבתים למשבצת כפר הרא"ה.

עזריאל יפין: זאת אומרת, חילקו את עור הדוב כאילו אין בעלים.

עזריאל יפין: ואיך הם כותבים במכתב שלהם?

עזריאל יפין: היות ואין בשטחים הסטטוטוריים האלה אנשים שהם ידועים – כאילו אנחנו מושב שהוא מת, וכאילו אנחנו לא קיימים, וזה למרות ארבע התנגדויות שלנו.

עזריאל יפין: אני מסכים להראות לך פה את כל התכתובת שלהם, של המועצה.

עזריאל יפין: מהנדסת המועצה פעלה שלא על-פי כל דין, ואני אצטט אותה.

עזריאל יפין: בשנת 97' נקלענו לאותה בעיה איתה.

עזריאל יפין: היא ביקשה להקים בית-ספר באותו שטח בגוש 8364 על שטח בית-ספר כפר הרא"ה – להעביר את כפר הרא"ה לשטח שלנו בגוש 8364.

עזריאל יפין: הנ"ל פנתה למשרד הפנים יחד עם ראש המועצה לשעבר מר נחום איצקוביץ, והיא נענתה בצורה הכי ברורה: השטחים הם שטחים של אלישיב.

עזריאל יפין: אבל, כדי לדון בהם ניתן להקים בורר שיברר את כל העניין.

עזריאל יפין: אבל, היות ואנחנו טוענים שהוועדה מלכתחילה היא ועדה מוזמנת, והיא לא הציגה בפניהם את הקושאן הקנייני, ולא את המפות, ולא הציגה בפניהם דבר – כי איך אנחנו יודעים?

עזריאל יפין: כי לאחר שהוועדה המליצה למליאת המועצה, ואנחנו לא זומנו למליאת המועצה, וכאילו אין לנו שום עניין בגוש הזה.

עזריאל יפין: לא הזמינה אותנו.

ציון פיניאן: ברור, תודה רבה.

ציון פיניאן: מהנדסת המועצה לארה גלייזר, בבקשה.

לארה גלייזר: אדוני, אנחנו לא בבית-משפט.

לארה גלייזר: אם הייתי בבית-משפט הייתי אומרת שהדברים שהוצגו על-ידי חבר מועצת עמק חפר מר עזריאל יפין בטעות יסודם.

לארה גלייזר: לא היה ולא נברא התהליך שמר יפין מציג.

לארה גלייזר: יש בידיי הרבה מסמכים.

לארה גלייזר: ניסיתי להציג את כל המסמכים לאנשי אלישיב.

לארה גלייזר: הנושא נבדק באופן מאוד יסודי ומאוד מסודר.

לארה גלייזר: אין שום בעלות של אנשי אלישיב על גוש.

לארה גלייזר: לא גוש - - -

ציון פיניאן: הם אומרים שיש להם קושאן.

לארה גלייזר: אין להם שום קושאן.

לארה גלייזר: בבקשה, שיציגו את הקושאן.

לארה גלייזר: מה זה קושאן?

לארה גלייזר: קושאן זה נסח רישום מקרקעין.

לארה גלייזר: נסח רישום מקרקעין מראה שהקרקע לא בידי אנשי אלישיב.

לארה גלייזר: הם לא הציגו מעולם קושאן, לא דובר על זה.

לארה גלייזר: הם המציאו לנו מפות שהן לא בבחינת - - -

ציון פיניאן: ואם הם ימציאו לכם?

לארה גלייזר: בבקשה.

עזריאל יפין: הצגתי בפניהם.

לארה גלייזר: סליחה.

לארה גלייזר: בעלות על המקרקעין עדיין לא שייכת לנושא מוניציפאלי.

לארה גלייזר: מה שמדובר, ומה שמדובר פה כרגע – ראשית, לא נעשתה שום פעולה כדי לפגוע בקניין אנשי אלישיב.

לארה גלייזר: אם לאנשי אלישיב יש קניין על הקרקע, הקניין על הקרקע יישאר שלהם.

לארה גלייזר: לפי בדיקתנו, הקרקע איננה שייכת לאנשי אלישיב.

לארה גלייזר: לפי בדיקתנו, הקרקע - - -

ציון פיניאן: תחזרי בבקשה על הסיומת: אם הם יוכיחו ש- - -

לארה גלייזר: הקרקע תישאר שלהם.

לארה גלייזר: כבודו של קניין במקומו מונח.

יעקב כהן: מדובר על גבולות מוניציפאליים, לא על קניין.

לארה גלייזר: אם הקרקע הנדונה בבקשת המועצה להעברת תחום שיפוט מוניציפאלי שייכת לאנשי אלישיב, וניתן יהיה להוכיח - - -

ציון פיניאן: האם גוש 8364 הוא שטח שיפוט של עמק חפר?

לארה גלייזר: הוא שטח שיפוט של עמק חפר.

לארה גלייזר: אבל, זה עדיין בקניין.

לארה גלייזר: אם אנחנו מדברים בקניין, ואני הוצאתי גושים וחלקות, נסחי טאבו לכל הגושים והחלקות בגוש הזה, אין בעלות של אנשי אלישיב במקום.

לארה גלייזר: עובדה נוספת –באזור הזה, בגוש 8364, גרות משפחות רבות שלהן יש הסכמי חכירה ישירים עם המינהל.

לארה גלייזר: יושב כאן נציג המינהל והוא יוכל להסביר מה שאני אומרת, ולהציג את העובדות שנמצאות פה.

לארה גלייזר: אנחנו מדברים כרגע לא על הקניין, אלא אנחנו מדברים על תחום שיפוט מוניציפאלי.

לארה גלייזר: אם יש הוכחות לגבי קניין, לא אנחנו שנחליט ממי לקחת ולמי לתת.

לארה גלייזר: אנחנו מדברים על השתייכות מוניציפאלית.

לארה גלייזר: האם הקרקע הזאת תהיה בתחום כפר הרא"ה, או שהיא תהיה בתחום אלישיב.

לארה גלייזר: לא היתה מעולם בתחום אלישיב.

לארה גלייזר: הבדיקה הזאת נעשתה כבר לפני עשר שנים בעת הקמת בית-הספר.

לארה גלייזר: נעשתה בדיקה מאוד יסודית של המועצה מול מינהל מקרקעי ישראל ומול האגף לשלטון מוניציפאלי במשרד הפנים, ויש לנו הודעות מאושרות רשמיות שהקרקע איננה בתחום של מושב אלישיב.

לארה גלייזר: הנושא ישנו במסמכים.

לארה גלייזר: גם נציגי משרד הפנים יכולים להוכיח את זה.

לארה גלייזר: אדוני, שוב, במידה וישנן כל-כך הרבה מחלוקות, ובמידה ואנשי אלישיב טוענים שפעילות המועצה היתה שלא כדין, ואני שומעת מאדון יפין שיש גם טענות כלפיי באופן אישי, אין לי שום בעיה.

לארה גלייזר: ראש המועצה ביקש מכבוד יושב-ראש הוועדה למנות חוקר.

לארה גלייזר: אנחנו נעמיד את כל המסמכים בצורה מסודרת לכל חקירה שתידרש בנושא הזה.

לארה גלייזר: הציגו בפניך כאן תמונה כל-כך שחורה ומעוותת של "הולילנד", של שחיתות.

לארה גלייזר: אני חושבת שאנחנו חולקים על זה ודוחים את הטענות האלה על הסף.

לארה גלייזר: לא היה שום דבר מכור.

לארה גלייזר: נציגי היישוב אלישיב הוזמנו לוועדה בצורה מסודרת.

לארה גלייזר: זה היה לפנים משורת הדין.

לארה גלייזר: הסמכות להחליט מהו תחום היישוב היא סמכות מליאת המועצה.

לארה גלייזר: מליאת המועצה בדרכי עבודתה נעזרת בוועדות משנה מחברים הנבחרים מתוך הוועדה, וכך גם היה ב-2008.

לארה גלייזר: נבחרה ועדת חברי ציבור של עמק חפר, חברי המועצה של עמק חפר אשר ישבו עם כל האנשים והגורמים הרלוונטיים לעניין ושמעו.

ציון פיניאן: מיהו יושב-ראש ועדת התכנון והבנייה האזורית?

לארה גלייזר: הנושא לא שייך לוועדת תכנון ובנייה.

לארה גלייזר: זה לא שייך משום שאנחנו לא בונים כרגע.

יעקב כהן: זה לא קשור.

ציון פיניאן: אני שואל מי זה?

לארה גלייזר: יושב-ראש המועצה.

ציון פיניאן: האם יש תוכנית - - -

לארה גלייזר: בנייה?

ציון פיניאן: כן.

לארה גלייזר: לא, אין שום תוכנית.

לארה גלייזר: אין תוכנית.

ציון פיניאן: מה התב"ע שלה?

לארה גלייזר: התב"ע שלה – יש תוכנית לרישום שיכון ציבורי בית חזון.

לארה גלייזר: התב"ע האחרונה שמסדרת, מסדרת את גבולות המקרקעין.

לארה גלייזר: השכונה הזאת בית חזון הוקמה בשנות ה-50 על-ידי אוסף של תוכניות בניין עיר.

ציון פיניאן: האם התוכניות מאז לא השתנו?

לארה גלייזר: לא.

לארה גלייזר: לא נעשתה שום תוכנית אחרת.

לארה גלייזר: אין שום תוכנית.

ציון פיניאן: לא היה שום שינוי תב"ע, לא היה כלום?

לארה גלייזר: אין שום שינוי.

עזריאל יפין: לא צריך, זה צמודי דופן.

עזריאל יפין: היא פשוט מאוד מעלימה את הדברים.

ציון פיניאן: לא, לא.

ציון פיניאן: אני מבקש – לא הפריעו לך.

לארה גלייזר: אני לא מעלימה שום דבר.

לארה גלייזר: אין שום תוכנית שקיבלה איזושהי החלטה לאישור בנייה במקום.

לארה גלייזר: בקשות של שכונת בית חזון הן בקשות להקים ישות מוניציפאלית נפרדת.

לארה גלייזר: כאשר הישות הזאת תוקם, יוכל היישוב להגיש את התוכניות בצורה מסודרת.

לארה גלייזר: אם לא יוקם יישוב, לא תוכל.

ציון פיניאן: תודה.

ציון פיניאן: מר מנחם לויזון נציג המינהל, בבקשה.

מנחם לויזון: קודם כל, קיבלנו את הבקשה להופיע בפני הוועדה בירושלים ביום - - -, בסוף יום העבודה.

מנחם לויזון: אני לא יודע למה זה קורה.

מנחם לויזון: גם לא קיבלנו שאלה אשר עליה אנחנו צריכים להשיב.

מנחם לויזון: לא היה ברור לנו למה אנחנו מוזמנים לוועדה.

מנחם לויזון: ביום ראשון בסוף יום הוועדה זה ירד מירושלים למחוז.

מנחם לויזון: היום החלטנו לעשות בדיקה עצמית מתוך הבנה שיש איזושהי בעיה של ניסיון לשנות גבולות.

מנחם לויזון: לא עשינו את כל העבודה לעומק ממש, אלא בגדול.

ציון פיניאן: מה העלאתם בחכתכם?

מנחם לויזון: מבחינתנו, השטח שמדובר עליו, לפחות גוש 8364, לא נמצא במשבצת היישוב.

מנחם לויזון: לגבי גוש 836 – אני מניח שמדובר רק על חלק ממנו.

לארה גלייזר: אנחנו בבקשה שהוגשה לשר הפנים לא ביקשנו לעשות שום טרנזקציה בגוש 8363.

מנחם לויזון: אז הוא יורד מהדיון בכלל.

לארה גלייזר: לא ביקשנו כלום.

לארה גלייזר: הגוש הזה נמצא בחלקו באדמות אלישיב, בחלקו באדמות כפר הרא"ה.

לארה גלייזר: אנחנו לא משנים סטאטוס מוניציפאלי בגוש הזה.

לארה גלייזר: חלק מהגוש הוא בית-ספר בבעלות המועצה.

עזריאל יפין: סליחה, סליחה.

ציון פיניאן: לא, לא, עזריאל.

עזריאל יפין: את עשית שינוי במפה ואל תגידי שלא עשית.

ציון פיניאן: עזריאל, לא עכשיו.

עזריאל יפין: - - -לך את השינוי שלך במפה שאת הוצאת ב- - -.

ציון פיניאן: עזריאל.

עזריאל יפין: למה את עושה כשאת לא יודעת?

מנחם לויזון: לגבי התושבים שגרים בגוש 8364 – לנו יש חוזי חכירה ישירים איתם.

מנחם לויזון: אם נכונה הטענה של נציג המושב שיש לו בעלות, יש לנו בעיה.

מנחם לויזון: אנחנו לא יכולנו לבדוק היום את נושא הבעלות או להוציא נסחי טאבו כי לא היה לנו זמן לזה.

מנחם לויזון: אבל, אם נוציא נסחי טאבו ונוציא את ספר הנכסים שלנו באחד לאחד, אני מנחש בסבירות גבוהה מאוד שלא נמצא בעלויות שלהם, לא נמצא להם זכויות.

מנחם לויזון: יש עוד פרט אחד שאני חייב להביא אותו בפני הוועדה.

מנחם לויזון: גודל המושבים והקיבוצים נקבע לפי תקן מסוים, והתקן של מושב אלישיב לפי מה שרשום אצלנו בספרים הוא 1,500 דונם, והם בפועל מחזיקים ב-1,406 דונם.

מנחם לויזון: שמעתי כרגע ממך שהופקעו לכם מכביש 4 כך וכך דונמים.

מנחם לויזון: בדרך כלל, ברגע שמופקעים דונמים לא מחזירים אותם.

מנחם לויזון: אנחנו לא עוסקים בזה.

מנחם לויזון: מקבלים פיצוי כספי.

ציון פיניאן: הפקעה לצורכי ציבור.

מנחם לויזון: הפתעת אותי שאמרת שלא קיבלת פיצויים.

מנחם לויזון: בדרך כלל מע"צ משלמת, ומשלמת יפה.

מנחם לויזון: אתם צריכים לברר מול מע"צ איך זה קרה.

עזריאל יפין: וזכויות הבנייה שהן על כביש 4?

עזריאל יפין: לא נותנים לנו לבנות 25 נחלות מתוך ה-50.

ציון פיניאן: זה לא שייך לדיון היום.

עזריאל יפין: אין בעיה, זה לא קשור.

מנחם לויזון: - - - הזה במשבצת, אני מניח שנולד כתוצאה מההפקעה.

מנחם לויזון: מבחינתנו, אנחנו לא מוצאים הסבר לטענות המושב.

עזריאל יפין: אני אגיד לך איפה ההסבר.

ציון פיניאן: סליחה, סליחה.

מנחם לויזון: ככל שהדברים נוגעים אלינו, זה מה שיש לנו לומר.

ציון פיניאן: מיכל ממשרד הפנים, בבקשה.

מיכל גולדשטיין: אכן הוגשה בקשה על-ידי מועצה אזורית עמק חפר בהקשר המוניציפאלי.

מיכל גולדשטיין: ההבדל בין קניין לתחום מוניציפאלי הוברר.

מיכל גולדשטיין: אנחנו בכלל לא עוסקים בסוגיות קניין, רק סוגיות של שטח שיפוט מוניציפאלי, והקניין יכול להיות כזה או אחר.

מיכל גולדשטיין: אנחנו לא עוסקים בזה כלל וכלל.

מיכל גולדשטיין: אכן הוגשה הבקשה להקים יישוב נפרד בית חזון מתוך שטחי כפר הרא"ה.

מיכל גולדשטיין: הבקשה הזאת נדונה בצינורות הרגילים.

מיכל גולדשטיין: כבוד יושב-ראש הוועדה, אני אקדים ואומר לך שמדיניות התכנון הקיימת היום במדינת ישראל היא שלא להקים יישובים חדשים.

מיכל גולדשטיין: התהליך בהקמת יישובים חדשים הוא מאוד מורכב ומסובך, ושלא להקים.

מיכל גולדשטיין: המקרים מאוד מאוד יוצאי דופן.

מיכל גולדשטיין: אפילו תהליך הקמת יישובים חדשים למפוני גוש קטיף היה תהליך מאוד מסובך והוא עד היום.

מיכל גולדשטיין: זה מאוד מסובך.

מיכל גולדשטיין: המדיניות היא להקים יישובים אינטגרטיביים שיהיו בהם אפיונים שונים, ולא להקים יישוב חדש.

מיכל גולדשטיין: אבל, זה לא קשור כלל וכלל לטענה של היישוב על קניין או לא קניין בשטחים האמורים.

ציון פיניאן: רחלי, האם יש לך מה להוסיף?

רחלי קולסקי: מיכל אמרה את רוב הדברים.

רחלי קולסקי: מדיניות מינהל התכנון ושל המועצה הארצית היא שלא להקים יישובים חדשים, ובמיוחד כאשר מדובר במרכז הארץ.

רחלי קולסקי: המקרים היחידים שבהם הדבר אפשרי הם ממש בדרום, בנפת באר שבע.

רחלי קולסקי: ב-2004 היתה הנחיה של היועץ המשפטי איך מקימים יישובים חדשים.

רחלי קולסקי: זה הליך מורכב.

רחלי קולסקי: צריך להגיע למועצה הארצית.

רחלי קולסקי: המועצה היא זו שממליצה לממשלה האם להקים או לא.

רחלי קולסקי: אבל, זה אחרי רשימה של קריטריונים מורכבים שצריך לעמוד בהם, ובמקרים באמת חריגים.

רחלי קולסקי: פה זה באמת הפרדה של שכונה, של חלק אחד מתוך היישוב.

רחלי קולסקי: אנחנו ממש לא רואים את זה כאפשרי להקמה של יישוב חדש.

ציון פיניאן: תודה.

ציון פיניאן: יעקב כהן, בבקשה.

יעקב כהן: אני רוצה להגן על הוועדה.

יעקב כהן: אני שימשתי כמרכז הוועדה שאדון יפין מציין.

יעקב כהן: אני רק אציין – חבל להשמיץ, אלו אנשים יקרים.

יעקב כהן: חברי הוועדה זה חברי המועצה.

יעקב כהן: אחד מהם הוא עורך-דין בהכשרתו, אדון - - -.

יעקב כהן: זה מופיע ברשימה.

יעקב כהן: השני הוא חבר, נציג של בת חפר – משה אוזן.

יעקב כהן: הוא שימש כמנכ"ל מועצה אזורית אחרת.

יעקב כהן: אף אחד לא עשה לא קנוניות ולא אף אחת מהאשמות שאין להן שום שחר לגבי תפקוד הוועדה.

יעקב כהן: דוד אלבוים יו"ר הוועדה הוא מנהל בית-ספר.

יעקב כהן: מצד שני, הוא יושב-ראש ועדת רווחה של המועצה.

יעקב כהן: הוא מתנדב שנים רבות, הוא יושב-ראש ועדת חינוך לשעבר.

יעקב כהן: הוא בן אדם עם אינטגריטי רב שנים.

יעקב כהן: חבל על האשמות חסרות השחר על כל מיני קנוניות.

יעקב כהן: לא היו דברים מעולם.

יעקב כהן: הנושאים נבדקו בצורה מאוד עניינית, מאוד מקצועית.

יעקב כהן: אנשי אלישיב הוזמנו מספר פעמים להעלות את הנקודות שלהם.

יעקב כהן: חבל שאנחנו נקלעים לאמוציות כאלו בכלל.

ציון פיניאן: תודה.

לארה גלייזר: בנושא חוות הדעת שהגישה הגברת קולסקי למשרד הפנים, חוות דעת חדשה לגבי מדיניות משרד הפנים - - -

מיכל גולדשטיין: זה מסמך - - -

לארה גלייזר: בסדר, אנחנו לא חולקים.

לארה גלייזר: אם המועצה האזורית עמק חפר והיישוב בית חזון ידרשו על-ידי משרד הפנים לעבור פרוצדורה מסודרת, כולל דיון במליאת המועצה הארצית לתכנון ובנייה, נכין את כל המסמכים בצורה מכובדת ומסודרת.

לארה גלייזר: נציג את עמדתנו, ולכשיהיה דיון יחליטו כן – יחליטו כן.

לארה גלייזר: נכבד כל החלטה.

לארה גלייזר: אבל, עוד לא מיצינו את השלב הזה.

לארה גלייזר: אנחנו בינתיים נמצאים במצב הרבה יותר מוקדם.

לארה גלייזר: הבקשה שלנו ממשרד הפנים אפילו לא התבררה, והגענו כבר לכאן.

ציון פיניאן: אני מבין שלא היה דיון במשרד הפנים?

לארה גלייזר: לא.

מיכל גולדשטיין: רק נאספו חוות דעת.

עזריאל יפין: כי אנחנו הגשנו ערר למשרד הפנים גם כן.

מיכל גולדשטיין: כאשר רשות מקומית פונה למשרד הפנים, השר צריך לקבל החלטה האם להקים ועדה, למלא את בקשתה המוניציפאלית או לא.

ציון פיניאן: הבקשה רק הונחה, בלי דיון – אני מבין.

מיכל גולדשטיין: רק הוגשה, ורק התחילו לקבל חוות דעת.

עזריאל יפין: כבוד היושב-ראש, לפי הטענה של המהנדסת הגברת לארה - יש לנו 50 הרחבות באלישיב, כל הרחבה תאמר שהיא רוצה להיות יישוב בפני עצמו אחרי 10 - 30 שנה.

עזריאל יפין: תבין – עשינו הרחבות בכל היישובים בעמק חפר, ובכל אחת יהיו 30- 40 משפחות.

עזריאל יפין: הן יבואו ויגידו: לא מוצא חן בעינינו לגור בכפר הזה, אנחנו רוצות עכשיו להיות יישוב עצמאי.

עזריאל יפין: יעקב כהן אומר שהבן אדם הוא מקסים, הבן אדם הוא ישר.

עזריאל יפין: אני באמת רוצה מה זה להלל אותו.

עזריאל יפין: בין הדברים לבין ישר לבין הגון – הנ"ל הוא מנהל בית-ספר תו"ם.

עזריאל יפין: הוא פעיל מפד"ל ידוע באזור שלנו.

עזריאל יפין: תבין איך מגדירים את זה.

עזריאל יפין: זו ועדה מוזמנת.

יעקב כהן: למה אתה - - -?

יעקב כהן: זה לא יפה.

לארה גלייזר: אתה פעיל ליכוד, אז מה?

לארה גלייזר: אז - - -

עזריאל יפין: אני מבקש מכבוד היושב-ראש לפסול את הוועדה, ולהקים ועדה חיצונית שאנחנו יכולים לבוא ולדון בכל המקרים מול המינהל, מול גורמי המועצה, ומול היישוב בית חזון.

עזריאל יפין: אנחנו רוצים להקים ועדה חיצונית אמינה וישירה שבה אנחנו יכולים לשבת.

ציון פיניאן: בואו נסכם.

ציון פיניאן: ראשית, הועלו פה טענות משני הכיוונים.

ציון פיניאן: אני יכול להסיק מכאן שאין תמימות דעים.

ציון פיניאן: הועלו טענות והצד השני סתר אותן.

ציון פיניאן: אנחנו לא בית-משפט, ואנחנו לא יכולים לקבוע מי דובר אמת ומי לא דובר אמת.

ציון פיניאן: אתם צריכים לשבת ביחד ולהגיע למסקנות, ובשלב זה לעכב.

ציון פיניאן: הוועדה מבקשת לעכב כל דיון בנושא הזה.

ציון פיניאן: אני מציע בשם היושב-ראש חבר הכנסת הרב דוד אזולאי לא להקים חוקר.

ציון פיניאן: אנחנו לא חברת חקירות.

יעקב כהן: לא אנחנו.

יעקב כהן: שר הפנים רשאי למנות.

עזריאל יפין: ועדה, ועדה.

ציון פיניאן: אני מבקש – ראשית, להקים מין בודק, ולא חוקר, שמקובל על דעת שני הצדדים.

ציון פיניאן: זה צריך להיות אדם שהוא מבין בנושא תכנון ובנייה.

ציון פיניאן: אם כן, להקים בודק שיבדוק את הטענות.

ציון פיניאן: תוך חודש אנחנו נתכנס שוב על מנת לראות מה העלאתם בחכתכם.

ציון פיניאן: אני לא מתכוון להחליט החלטה כלשהי לכיוון כלשהו.

ציון פיניאן: אני מבקש שהמסקנות וההצעות של אותו בודק יגיעו אלינו תוך חודש.

ציון פיניאן: אני רואה שאתם מחמיצי פנים.

ציון פיניאן: אבל, זה מה שהוצע על-ידי - - -

לארה גלייזר: לא, לא הבנתי את ההצעה.

ציון פיניאן: לכן, אני רוצה לומר לכם שזו הצעה שהתקבלה גם על-ידי ראש המועצה.

ציון פיניאן: אם אתם רוצים, אני יכול ל- - -

יעקב כהן: יש מכתב פנייה של ראש המועצה ליושב-ראש הוועדה.

יעקב כהן: אנחנו מבקשים ששר הפנים ימנה בודק - - -

ציון פיניאן: לא, לא - - -

יעקב כהן: זה המנדט שקיבלנו מראש המועצה.

ציון פיניאן: לא, סליחה.

ציון פיניאן: כתוב פה: אבקשך לשקול מינוי של בודק אובייקטיבי בלתי תלוי מטעם משרד הפנים בכדי לבדוק את טענות הצדדים.

יעקב כהן: מטעם משרד הפנים.

מיכל גולדשטיין: אדוני היושב-ראש, יש לי בקשה.

מיכל גולדשטיין: היות והדיון הוא קנייני, והסוגיות הן קנייניות, אני אבקש כי יושב-ראש הוועדה דווקא יהיה מישהו ממינהל מקרקעי ישראל.

מיכל גולדשטיין: הוא זה שיבחן, יש לו את כל הנסחים ואת כל האפשרויות להגיע, בעוד שלמשרד הפנים אין לא את החומר ולא את האפשרויות.

מיכל גולדשטיין: זו לא סוגיה שקשורה לתפקידי משרד הפנים או למעשיו.

ציון פיניאן: מקובל עליכם?

ציון פיניאן: המינהל הוא באמת גוף מכובד מאוד.

ציון פיניאן: קודם כל נשאל את החתן אם הוא מוכן לקבל את הכלה.

מנחם לויזון: לא צריך את המינהל.

מנחם לויזון: אנחנו גורם טכני בעניין הזה.

מנחם לויזון: אומרים פה נכון, מדובר על נושא קנייני.

מנחם לויזון: הרשות המקומית או עמק חפר - - -

יעקב כהן: היא לא עוסקת בנושאים קניינים.

מנחם לויזון: ודאי שאתם עוסקים.

מנחם לויזון: ברגע שאתם עושים איזשהו תכנון, אתם בודקים מי הבעלים.

מנחם לויזון: אתם תעשו את הבדיקה אצלנו.

מנחם לויזון: ניתן לכם כל מסמך שאתם רוצים.

יעקב כהן: אבל,זה לא תכנון תב"עי.

לארה גלייזר: מר לויזון, סליחה.

עזריאל יפין: איפה הבעיה שלך?

עזריאל יפין: אני לא מבין.

עזריאל יפין: הוא מציע לך הצעה נהדרת – מי הבעלים.

מנחם לויזון: גם נציגי הכפר יוכלו לקבל מאיתנו את ספר הנכסים כדי שהם יוכלו לראות כל פרט שחסר להם.

ציון פיניאן: לארה, יש לי הצעה בשבילך.

לארה גלייזר: יש לי בקשה.

ציון פיניאן: לא, אני בשלב של הסיכום.

לארה גלייזר: אני בדקתי את הנושא, והבדיקות שלי לא מקובלות על אנשי אלישיב.

לארה גלייזר: אני לא יכולה לבדוק עוד הפעם.

ציון פיניאן: סליחה, אבל יש להם מסמכים שסותרים.

לארה גלייזר: לא סותר שום דבר.

עזריאל יפין: הם סותרים אותך.

עזריאל יפין: למה לא הצגת אותם בוועדה שלך?

עזריאל יפין: למה לא הצגת אותם למליאה?

לארה גלייזר: מתי?

עזריאל יפין: כשהעלאת את זה למליאה, למה לא אמרת שהשטחים האלה קנייניים?

לארה גלייזר: אין שום קניין.

לארה גלייזר: נסח טאבו - - - לכם זכויות.

ציון פיניאן: עזריאל, אני מבקש.

עזריאל יפין: מה את אומרת?

ציון פיניאן: אני מקבל את הצעת היושב-ראש חבר הכנסת הרב דוד אזולאי.

ציון פיניאן: תמנו בודק מטעמכם שיהיה מקובל על שני הצדדים.

ציון פיניאן: אתם תקבלו את כל הסיוע מהמינהל.

יעקב כהן: אין הסכמה מטעמנו, על מה?

לארה גלייזר: אבל, אין לנו.

לארה גלייזר: אנחנו חולקים על זה, אין לנו הסכמה.

ציון פיניאן: אם לא תהיה הסכמה, תבואו לפה ותהיה החלטה.

ציון פיניאן: אם כן, למנות בודק מטעם שני הצדדים, יביאו את ההצעות - זה מה שהתקבל על-ידי יושב-ראש, וגם מבחינה הוגנת אני לא יכול לשנות את דעתו - והוא יבדוק את כל הנושאים, ואת טענות שני הצדדים.

ציון פיניאן: תוך חודש תתקיים ישיבה בכל הנושא הזה.

ציון פיניאן: תודה רבה, הישיבה נעולה.